 Genesise 16 IBhayibheli Elikuyi-Internet INguqulo Yezwe Elisha16 Manje uSarayi, umka-Abrama, wayengamzalelanga bantwana; kodwa wayenencekukazi engumGibhithe igama layo kunguHagari. 2 Ngakho uSarayi wathi ku-Abrama: Siza manje! UJehova ungivalile ukuba ngingabatholi abantwana. Ngiyacela, lala nencekukazi yami. Mhlawumbe ngingathola abantwana kuyo. Ngakho u-Abrama walilalela izwi likaSarayi. 3 Khona-ke uSarayi, umka-Abrama, wathatha uHagari, incekukazi yakhe engumGibhithe, ekupheleni kweminyaka eyishumi yokuhlala kuka-Abrama ezweni laseKhanani, wamnika u-Abrama umyeni wakhe njengomkakhe. 4 Ngakho walala noHagari, wakhulelwa. Lapho eqaphela ukuthi ukhulelwe, indlovukazi yakhe yaqala ukudeleleka emehlweni akhe. 5 Khona-ke uSarayi wathi ku-Abrama: Ubudlova obenziwe kimi mabube phezu kwakho. Nganikela incekukazi yami esifubeni sakho, yaqaphela ukuthi ikhulelwe, ngase ngiqala ukudeleleka emehlweni ayo. Kwangathi uJehova angahlulela phakathi kwami nawe. 6 Ngakho u-Abrama wathi kuSarayi: Bheka! Incekukazi yakho isesandleni sakho. Yenza kuyo okuhle emehlweni akho. Khona-ke uSarayi wayiphoxa yaze yambalekela. 7 Kamuva ingelosi kaJehova yayithola ngasemthonjeni wamanzi ehlane, emthonjeni osendleleni eya eShuri. 8 Yase ithi: Hagari, ncekukazi kaSarayi, uvelaphi nje nempela futhi uyaphi? Kulokhu wathi: Ingani ngibalekela uSarayi indlovukazi yami. 9 Ingelosi kaJehova yaqhubeka yathi kuye: Buyela endlovukazini yakho uzithobe ngaphansi kwesandla sayo. 10 Khona-ke ingelosi kaJehova yathi kuye: Ngizoyandisa kakhulu inzalo yakho, kangangokuthi ngeke ibalwe ngenxa yobuningi. 11 Ngaphezu kwalokho ingelosi kaJehova yanezela yathi kuye: Bheka, ukhulelwe, uzozala indodana futhi kumelwe uyiqambe ngokuthi u-Ishmayeli; ngoba uJehova ukuzwile ukuhlupheka kwakho. 12 Yona, iyoba yidube lomuntu. Isandla sayo siyomelana nawo wonke umuntu, nesandla sawo wonke umuntu siyomelana nayo; futhi iyohlala ematabernakele phambi kobuso babo bonke abafowabo. 13 Khona-ke waqala ukubiza igama likaJehova, owayekhuluma naye, wathi: UnguNkulunkulu obonayo, ngoba wathi: Ingabe ngempela ngimbonile ongibonayo? 14 Yingakho lowo mthombo kwathiwa iBheri-lahayi-royi. Bheka, uphakathi kweKadeshi neBeredi. 15 Kamuva uHagari wazalela u-Abrama indodana futhi u-Abrama waqamba indodana yakhe uHagari amzalela yona ngokuthi u-Ishmayeli. 16 U-Abrama wayeneminyaka engamashumi ayisishiyagalombili nesithupha lapho uHagari ezalela u-Abrama u-Ishmayeli. 